Θεσπίζει κανόνες για τη διενέργεια αξιολογήσεων αναλογικότητας από χώρες της ΕΕ πριν από την έγκριση νέων ή την τροποποίηση υφιστάμενων επαγγελματικών ρυθμίσεων. Ο κανονισμός αποσκοπεί: στην πρόληψη αδικαιολόγητων περιορισμών στην ανάληψη ή στην άσκηση επαγγελματικών δραστηριοτήτων· να διασφαλίσει: τη διαφάνεια· την ορθή λειτουργία της εσωτερικής αγοράς. Νομοθετικά κατοχυρωμένα επαγγέλματα Η οδηγία εφαρμόζει νέους κανόνες στις χώρες της ΕΕ που περιορίζουν την πρόσβαση ή την άσκηση νομοθετικά κατοχυρωμένων επαγγελμάτων. Με τον όρο νομοθετικά κατοχυρωμένο επάγγελμα συνεπάγεται ότι η ανάληψη ή η άσκηση μιας επαγγελματικής δραστηριότητας ή ενός συνόλου επαγγελματικών δραστηριοτήτων περιορίζεται, βάσει κανονιστικής ρύθμισης, σε άτομα που έχουν ειδικά επαγγελματικά προσόντα. Περιλαμβάνει μεταξύ άλλων τη χρήση επαγγελματικών τίτλων που προορίζονται για κατόχους συγκεκριμένων προσόντων. Δημόσιο συμφέρον Οι χώρες της ΕΕ πρέπει να διασφαλίσουν πως κάθε νέος ή τροποποιημένος κανόνας είναι δικαιολογημένος και αναλογικός συγκριτικά με τους στόχους δημόσιου συμφέροντος που αναγνωρίζονται από το Δικαστήριο της Ευρωπαϊκής Ένωσης, όπως είναι: η δημόσια τάξη, η δημόσια ασφάλεια ή η δημόσια υγεία· η προστασία των καταναλωτών, των αποδεκτών των υπηρεσιών και των εργαζομένων· η διασφάλιση της αποτελεσματικότητας του φορολογικού ελέγχου· η καταπολέμηση της απάτης και η πρόληψη της φοροδιαφυγής και της φοροαποφυγής· η προστασία του περιβάλλοντος. Η εκ των προτέρων αξιολόγηση των νέων μέτρων και ο εκ των υστέρων έλεγχός τους Οι χώρες της ΕΕ πρέπει: να αξιολογήσουν την αναλογικότητα ενός μέτρου πριν από τη θέσπιση νέων ή την τροποποίηση υφιστάμενων νομοθετικών, κανονιστικών ή διοικητικών κανόνων· και μετά τη θέσπισή τους, να ελέγχουν τη συμμόρφωση των εν λόγω μέτρων με την αρχή της αναλογικότητας. Αξιολόγηση Η αξιολόγηση πρέπει: να συνοδεύεται από μια επαρκώς λεπτομερή επεξήγηση η οποία θα καθιστά δυνατή την εκτίμηση της συμμόρφωσης με την αρχή της αναλογικότητας· να πραγματοποιείται βάσει ποιοτικών και, όπου είναι εφικτό, ποσοτικών στοιχείων· να διενεργείται με αντικειμενικό και ανεξάρτητο τρόπο. Αναλογικότητα Κατά την αξιολόγηση της αναλογικότητας νέων ή τροποποιημένων κανόνων, οι χώρες της ΕΕ πρέπει να εξετάσουν ορισμένα κριτήρια αναλογικότητας που έχει θεσπίσει το Δικαστήριο, για παράδειγμα: κατά πόσον το μέτρο μπορεί να επιτύχει τον στόχο δημοσίου συμφέροντος και κατά πόσον ο εν λόγω στόχος επιδιώκεται με συνεπή και συστηματικό τρόπο για συγκρίσιμες δραστηριότητες· κατά πόσον οι υφιστάμενοι κανόνες, όπως η νομοθεσία για την ασφάλεια των προϊόντων ή η νομοθεσία για την προστασία των καταναλωτών, αδυνατούν να πετύχουν το στόχο· τον αντίκτυπο στην ελεύθερη κυκλοφορία των προσώπων και των υπηρεσιών εντός της ΕΕ, στις επιλογές των καταναλωτών και στην ποιότητα των παρεχόμενων υπηρεσιών· κατά πόσον τα λιγότερο περιοριστικά μέσα μπορούν να συμβάλλουν στην επίτευξη του στόχου δημοσίου συμφέροντος· η επίπτωση των νέων κανόνων σε συνδυασμό με άλλες απαιτήσεις. Διαφάνεια Πριν τη θέσπιση νέων κανονιστικών ρυθμίσεων, οι χώρες της ΕΕ πρέπει: να θέσουν τις πληροφορίες στη διάθεση των ενδιαφερόμενων πολιτών· και να τους παρέχουν την ευκαιρία να εκφράσουν τις απόψεις τους. Οι λόγοι για την εφαρμογή της αναλογικότητας πρέπει να καταγράφονται στη βάση δεδομένων για τα νομοθετικά κατοχυρωμένα επαγγέλματα και να δημοσιοποιούνται.